
Umsögn um frumvarp til laga um loftslagsmál
15.08.2025
Þetta tímabæra frumvarp er um margt ágætt en þó meingallað, þar sem það samræmist ekki fyllilega ákvæðum Parísarsamningsins um lofslagsmál, sem Ísland er aðili að.
Í 1. grein frumvarpsins segir svo um markmið þess:
„Markmið laga þessara, að teknu tilliti til alþjóðlegra skuldbindinga, er: 
a. að draga úr losun gróðurhúsalofttegunda í samræmi við markmið stjórnvalda og alþjóðlegar skuldbindingar. 
b. að auka kolefnisbindingu, 
c. að Ísland verði kolefnishlutlaust eigi síðar en 2040 og 
d. að íslenskt samfélag og lífríki aðlagist og búi að þoli gagnvart áhrifum loftslagsbreytinga“.
Hér er litið framhjá því skuldbindandi markmiði Parísarsamningsins sem um er rætt í 10. grein hans sem fjallar um skyldu við tækniþróun, og hjóðar svo:
„Aðilar eiga sameiginlega langtímasýn um mikilvægi þess að nýta til fullnustu tækniþróun og -yfirfærslu í því skyni að auka viðnám gegn loftslagsbreytingum og draga úr losun gróðurhúsalofttegunda. Aðilar, sem gera sér grein fyrir mikilvægi tækni fyrir framkvæmd aðgerða til að draga úr losun og til aðlögunar samkvæmt Parísarsamningnum og viðurkenna núverandi viðleitni til að nýta tækni og dreifa henni, skulu styrkja samvinnuaðgerðir um tækniþróun og -yfirfærslu. ….  
Að því er varðar skilvirk, hnattræn langtímaviðbrögð við loftslagsbreytingum og til að stuðla að hagvexti og sjálfbærri þróun er mikilvægt að hraða, hvetja til og stuðla að nýsköpun“.   
Hvergi er getið um tækniþróun eða nýsköpun í áðurnefndri markmiðslýsingu þessa nýja frumvarps um loftlagsmál; þrátt fyrir að hún sé augljóslega undirstaða þess að öðrum markmiðum þess verði náð.   Frumvarpið er því að óbereyttu ekki í samræmi við Parísarsamkomulagið; þrátt fyrir að það sé skuldbindandi fyrir íslensk stjórnvöld.  Hér er t.d. ekki að finna neina hvatningu til tækniþróunar vegna nýtingar hreinna orkulinda.
Valorka ehf er eina íslenska fyrirtækið sem vinnur að tækniþróun til nýtingar áður ónýttra endurnýjanlegra auðlinda sjávarfallaorku, sem er gríðarlega umfangsmikil hrein orkuauðlind, bæði hér við land og víða um heim.  Valorka er fremst á heimsvísu í þróun tækni til nýtingar hægstraums-sjávarfallaorku á hagkvæman hátt.  Vegna stefnuleysis íslenskra stjórnvalda í þessum málaflokki hefur verkefninu gengið illa að fá nauðsynlegan stuðning.  Það stefnuleysi verður viðvarandi, ef ekki verða gerðar breytingar á markmiðssetningu þessa frumvarps.  






Tillögur til úrbóta:
Valorka leggur til að 1.grein frumvarpsdraganna, um markmiðssetningu, verði endurskoðaður; og að þar bætist við nýr stafliður sem gæti t.d. orðast á þennan veg (aðrir stafliðir færist aftar):
b.  að stuðla að tækniþróun til orkunýtingar og orkusparnaðar.  
Einnig:
Aftan við IV. kafla bætist 13.grein (aðrar færist aftar) sem sé i samræmi við ofangreinda 10.grein Parísarsamkomulagsins.  Þar verði ákvæði um að stutt skuli við tækniþróun og tækniyfirfærslu.  Og að sérstaklega verði sjónum beint að vannýttum orkulindum í því efni, svo sem sjávarorku.  
Vænti ég að breytingar í þessa átt verði gerðar á fyrirliggjandi frumvarpi áður en það verður lagt fram.  Til frekari skýringa vísa ég á skýrsluna „Sjávarfallaorka 2025“ sem send var ráðherra og alþingismönnum fyrr á þessu ári.  
Valdimar Össurarson
Framkvæmdastjóri Valorku ehf.  

